A Nemzeti Színház

Mélyen Tisztelt Igazgató Urának

Méltán Tisztelt Direktor Úr!

Igen régen volt, amikor utolszor tollat ragadtam méltatlanul háttérbe szorult drámajátékom, a Csongor és Tünde ügyében. Azt azonban nem tudom eltűrni, hogy a mai fiatalság az érzéketlenség és a közöny szürke mocsarában dagonyázzon, nem ismervén az igazi művészetet, csodát, szerelmet…Ez okból kerestem fel a mélyen tisztelt Igazgató Urat, segítse a jövő nemzedékét kihúzni e fojtó lápból. Véleményem szerint erre gyógyír a fent említett színjátékom felelevenítése, modernizálása lehetne.

Elismerem, hogy első olvasatra talán nehéz kibontani a mű valódi üzenetét, még oly jelentős személy, mint Kölcsey Ferenc is így nyilatkozék 1831. április 9-én kelt levelében, mint következik: *„Mivel a drámai actio nem képzeletim szerint ment, alkalmas hidegséggel (olvastam). Itthon elolvasám másodszor magamban, s harmadszor ismét sógorasszonyomnak. Ezen harmadik olvasás megkapott. Ezer oda nem valók mellett is :****a Csongor kincs****.”* Szerénytelenség lenne folytatnom Kölcsey szavait, de úgy vélem, hogy a jelenlegi színpadtechnikai eszközök és kiváló színészi játék segedelmével a nézők számára könnyen megérthetővé lehetne tenni darabomat. Alább felsorakoztatott némely (talán hasznos) ötletemmel kívánom elősegíteni az előadás rendezését:

Nem kívánom a rendező és a dramaturg urak munkáját befolyásolni, emiatt csak általános javaslatokat teszek, miként tehetjük könnyedebbé és érthetőbbé eme örökérvényű életigazságokat és az igazi, csodás szerelmet szavakba öntő drámai szöveget.

Manapság szokás nagy mennyiségű szöveget kihúzni a nagyobb terjedelmű monológokból, én azonban mozgással, táncmozdulatokkal tenném légiesebbé, izgalmasabbá az elbeszéléseket, elkerülvén a túlzott vágásokat. Nem mozgásszínházat javasolok eme kijelentésemmel, elegendő, ha minden szereplőnek megtaláltatik a saját stílusa (Csongor: népies, erős, férfias; Tünde: légies, könnyed, balett; Mirígy: alattomos; kortárs; Ördögök: akrobatikus, energikus mozdulatok), így egyszerűbb éreztetni a határokat és az ellentéteket a tisztelt közönséggel.

A jelmezeket egyszerűen kezelném, csak jelzésszerű öltözékek használatát javaslom. Ez okból azonban temérdek szimbólum és szín szükségeltetik, hogy a nézőközönség tudatalattijára hassunk.

Az előadás két tengelyen mozog: horizontálisan és vertikálisan, továbbá lineárisan (vándorok, Ledér – mutatván ezzel a mulandóságot); és ciklikusan (az időt reprezentáló körmozgás).

További javallataim:

* a színpad kör alakú – akárcsak az ántik görögöknél
* a nézők a színpad körül foglalnak helyet – és a nézőtér lassú tempóban forog a színpad körül – reprezentálva az idő múlását, az egy kozmikus napot, mely Csongor vándorútjának ideje.
* a tér közepén áll a csodálatos fa, mely oly óriás, hogy messze fölé nyúlik a nézőknek.
* a fa tetején kiképezve található Üdlak, Tünde hona.
* A nézőtér egy helyütt megszakítva – akár egy torta szelete – itt található Ledér kicsiny lakja – reprezentálva azt, hogy a történet eme része (az az a csábítás) az emberi világ jellegzetes része, valamint a negatív szereplők jelenetük nagy részét itt eme kis részén játsszák, vagy innen kerülnek fel a színpadra, ám a jó mindig letaszítja őket a mélybe.
* Az Éj szerepét maga a nézőtérre és a színpadra boruló setétség jelenítené meg, és személyében nem- csupán hangja által venne részt az előadásban.

Remélem, sikerült tisztelt Direktor Urat meggyőznöm arról, hogy Csongorom történetének van üzenete a mai kor – különösen a mai ifjúság részére, és nem marad elképzelésem tündér, csalfa cél csupán! Gondolja meg kegyelmed: a napok egymásba hullva, összeomlanak … És ahol kezdve volt, ott vége lesz! De közben művem bemutatása révén talán megy előbbre a világ!

Debrecen, 2016. március 19.

Maradok örök tisztelettel: Vörösmarty Mihály